Юлія Ігараўна Салаўёва, кандыдат педагагічных навук, дацэнт кафедры рускай мовы і методыкі яе выкладання ў пачатковай школе Інстытута дзяцінства МПДУ, звярнула ўвагу беларускіх калег на тэмы “Канцэпцыя камунікатыўна-дзейнаснага падыходу да літаратурнай адукацыі малодшых школьнікаў” і “Праектная дзейнасць на ўроках літаратурнага чытання ў пачатковай школе”. Праекты, як сцвярджае спецыяліст, сапраўдныя памочнікі ў прывіцці цікавасці да чытання. Юлія Ігараўна падзялілася вопытам работы, калі вывучэнне кожнай тэмы заканчваецца рэалізацыяй пэўнага праекта, ідэю якога прапаноўваюць самі дзеці. Так можа з’явіцца выданне вершаў дзяцей, аўдыяказка, інсцэніроўка, выстава малюнкаў, інтэрактыўная літаратурная карта і інш. Гэта дазваляе эмацыянальна пражываць тэкст, дае яму ўласнае творчае асэнсаванне, што прыводзіць да цікавасці да чытання. Таксама рэалізацыя праектаў спрыяе развіццю ў дзяцей камунікатыўных навыкаў, развівае іх творчыя і арганізатарскія здольнасці.